Document ID: 32006R0707

KOMMISSIONENS FORORDNING (EF) Nr. 707/2006
af 8. maj 2006
om ændring af forordning (EF) nr. 2042/2003 vedrørende godkendelser eller beviser af en begrænset varighed og bilag I og III
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (1), særlig artikel 5, stk. 4, og artikel 6, stk. 3, og
ud fra følgende betragtninger:
(1)
Forordning (EF) nr. 1592/2002 blev gennemført ved Kommissionens forordning (EF) nr. 2042/2003 af 20. november 2003 om vedvarende luftdygtighed af luftfartøjer og luftfartøjsmaterial, -dele og -apparatur og om godkendelse af organisationer og personale, der deltager i disse opgaver (2) samt forordning (EF) nr. 1702/2003 af 24. september 2003 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (3).
(2)
I artikel 7, stk. 4, i forordning (EF) nr. 2042/2003 hedder det, at medlemsstaterne for så vidt angår bilag II og bilag IV kan udstede godkendelser af begrænset varighed indtil den 28. september 2005.
(3)
Det Europæiske Luftfartssikkerhedsagentur (i det følgende benævnt »agenturet«) har foretaget en vurdering af virkningen af denne forordnings bestemmelser for godkendelsernes gyldighedsperiode og konkluderet, at der bør fastsættes en ny frist, så medlemsstaterne kan tilpasse deres nationale lovgivning til systemet for tidsubegrænsede godkendelser.
(4)
Resultaterne af konklusionerne af undersøgelsen af tidligere havarier, som vedrører sikkerheden ved ældre luftfartøjer og brændstoftanke, understreger behovet for at tage hensyn til nye eller ændrede vedligeholdelsesinstruktioner, som foreskrives af typecertifikatindehaveren, og gennemføre regelmæssige undersøgelser af vedligeholdelsesprogrammet.
(5)
Det er nødvendigt at præcisere, at personale, der udøver certificeringsrettigheder, skal kunne fremvise et certifikat som bevis for kvalifikationer inden for en frist på 24 timer, hvis en bemyndiget person anmoder herom.
(6)
Forordning (EF) nr. 2042/2003 bør derfor ændres i overensstemmelse hermed.
(7)
Foranstaltningerne, som foreskrives i denne forordning, bygger på udtalelser, som Det Europæiske Luftfartssikkerhedsagentur har afgivet i overensstemmelse med artikel 12, stk. 2, litra b), og artikel 14, stk. 1, i forordning (EF) nr. 1592/2002.
(8)
Foranstaltningerne, som foreskrives i denne forordning, er i overensstemmelse med udtalelsen fra det udvalg, som er nedsat i henhold til artikel 54, stk. 3, i forordning (EF) nr. 1592/2002 -
UDSTEDT FØLGENDE FORORDNING:
Artikel 1
I forordning (EF) nr. 2042/2003 foretages følgende ændringer:
1)
I artikel 7, stk. 4, ændres »28. september 2005« til »28. september 2007«.
2)
I punkt M.A.302 i bilag I tilføjes følgende litra f) og g):
»f)
Vedligeholdelsesprogrammet skal underkastes regelmæssige undersøgelser og om nødvendigt ændres. Undersøgelserne skal sikre, at programmet fortsat er gyldigt i lyset af de operationelle erfaringer, samtidigt med at der tages hensyn til nye og/eller ændrede vedligeholdelsesinstruktioner, som er foreskrevet af typecertifikatindehaveren.
g)
Vedligeholdelsesprogrammet skal afspejle de gældende, obligatoriske forskriftsmæssige krav, der finder anvendelse på dem, i dokumenter udstedt af typecertifikatindehaveren for at overholde Del 21A.61.«
3)
I bilag III tilføjes følgende punkt:
»66.A.55 Kvalifikationsbevis
Personale, der udøver certificeringsrettigheder, skal kunne fremvise et certifikat som bevis for kvalifikationer inden for en frist på 24 timer, hvis en bemyndiget person anmoder herom.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, 8. maj 2006.

Labels: 7
8
9